b'\n_START_ARTICLE_\nAndrej Majnik\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini. Bil je nadarjen za glasbo. S 15. letom je igral orgle v cerkvi in vodil pevski zbor Bralnega pevskega dru\xc5\xa1tva v Vol\xc4\x8dah. Leta 1916 je bil vpoklican v avstrijsko vojsko. Na ruskem boji\xc5\xa1\xc4\x8du je bil ujet. V ujetni\xc5\xa1tvu se je pridru\xc5\xbeil rede\xc4\x8di armadi. Leta 1918 se je vrnil v poru\xc5\xa1ene Vol\xc4\x8de. Doma\xc4\x8dini so delovanje prosvetnega dru\xc5\xa1tva  obnovili \xc5\xa1e preden so za\xc4\x8deli obnavljati poru\xc5\xa1eno vas. Majnik je takoj za\xc4\x8del voditi cerkveni in prosvetni pevski zbor, re\xc5\xbeiral dramska dela, ki so jih igrali v na hitro postavljeni baraki, kmalu pa je za\xc4\x8del voditi tudi \xc5\xa1tevilen tambura\xc5\xa1ki zbor in dija\xc5\xa1ki orkester u\xc4\x8ditelji\xc5\xa1\xc4\x8da v Tolminu. V pevskem zboru so sodelovale vse tri sestre, v tambura\xc5\xa1kem pa brat Anton in sestra Marija. Z zboroma in dramsko igralsko skupino je nastopal tudi v drugih krajih, najve\xc4\x8d pri Sveti Luciji (sedaj Most na So\xc4\x8di). Leta 1927 so fa\xc5\xa1isti\xc4\x8dne oblasti prepovedale delovanje slovenskih prosvetnih dru\xc5\xa1tev. V Vol\xc4\x8dah so fa\xc5\xa1isti zaplenili klavir in nekaj drugih glasbil ter knjig, ki jih va\xc5\xa1\xc4\x8dani niso pravo\xc4\x8dasno skrili. Majnik je \xc5\xa1e dalje tajno vodil pevska zbora in tambura\xc5\xa1ki orkester ter z njimi nastopal in \xc5\xa1iril upor v odro\xc4\x8dnih krajih So\xc5\xa1ke doline in Bene\xc4\x8dije. Sodeloval je v antifa\xc5\xa1isti\xc4\x8dni tajni organizaciji TIGR, ter bil v veliko pomo\xc4\x8d bratu Antonu, \xc4\x8dlanu izvr\xc5\xa1nega odbora TIGR-a. V za\xc4\x8detku narodnoosvobodilne borbe se je povezal z Osvobodilno fronto, bil prvi predsednik va\xc5\xa1kega odbora OF, se sestajal z aktivisti in jim izro\xc4\x8dal literaturo OF. Po kapitulaciji Italije so na\xc5\xa1li ukraden klavir, ga pripeljali v Vol\xc4\x8de, kjer je z vso zavzetostjo takoj prevzel vodstvo 40-\xc4\x8dlanskega mladinskega pevskega in tambura\xc5\xa1kega zbora ter re\xc5\xbeiral igre. Na njegovo pobudo so v konjskem hlevu uredili dvorano za pevske in dramske prireditve. Umrl je star 82 let.'